Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (EΚ) αριθ. 3050/95 περί προσωρινής αναστολής των αυτόνομων δασμών του κοινού δασμολογίου για ορισμένα προϊόντα που προορίζονται για την κατασκευή, συντήρηση και επισκευή αεροσκαφών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με τον κανονισμό του Συμβουλίου (EΚ) αριθ. 3050/95 της 22ας Δεκεμβρίου 1995 οι δασμοί του κοινού δασμολογίου για ορισμένα προϊόντα που προορίζονται να χρησιμοποιηθούν στα αεροσκάφη είχαν ανασταλεί πλήρως. Ωστόσο, οι εισαγωγικοί δασμοί για τα προϊόντα αυτά αναστέλλονται μόνο όταν τα τελευταία υπόκεινται σε έλεγχο τελικής χρήσης, σύμφωνα με τις διατάξεις του Κοινοτικού Τελωνειακού Κώδικα, δηλ. όταν χρησιμοποιούνται αποκλειστικά για αεροσκάφη της πολιτικής αεροπορίας.

2. Παρόμοιες αναστολές δασμών, σε συνδυασμό με τις ίδιες διατάξεις του Τελωνειακού Κώδικα όσον αφορά την τελική χρήση, είχαν θεσπιστεί στη Συνδυασμένη Ονοματολογία στο πλαίσιο της συμφωνίας GATT για τα αεροσκάφη. Η τελική χρήση των εν λόγω προϊόντων δεν περιοριζόταν μόνο στη χρησιμοποίησή τους σε αεροσκάφη της πολιτικής αεροπορίας, αλλά περιελάμβανε και μέρη συσκευών εδάφους οι οποίες προορίζονται για εκπαίδευση στην πτήση και για μη στρατιωτικές χρήσεις.

3. Έχοντας υπόψη τα ανωτέρω, κρίνεται σκόπιμο να εναρμονιστεί η περί τελικής χρήσεως διάταξη του κανονισμού του Συμβουλίου (EΚ) αριθ. 3050/95 με τις διατάξεις της Συνδυασμένης Ονοματολογίας και να επεκταθεί η τελική χρήση της αναστολής των αυτόνομων δασμών, που θεσπίστηκε με τον κανονισμό του Συμβουλίου (EΚ) αριθ. 3050/95, και στις συσκευές εδάφους που προορίζονται για εκπαίδευση στην πτήση και για μη στρατιωτικές χρήσεις. Η επέκταση θα έχει συγχρόνως ως αποτέλεσμα την απλούστευση της διοικητικής διαχείρισης και του ελέγχου της τελικής χρήσης τόσο για τις τελωνειακές αρχές όσο και για τις επιχειρήσεις.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (EΚ) αριθ. 3050/95 περί προσωρινής αναστολής των αυτόνομων δασμών του κοινού δασμολογίου για ορισμένα προϊόντα που προορίζονται για την κατασκευή, συντήρηση και επισκευή αεροσκαφών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής [1]

[1] ΕΕ C [...], [...], σ. [...].

Eκτιμώντας τα εξής:

(1) Με τον κανονισμό του Συμβουλίου (EΚ) αριθ. 3050/95 [2] ανεστάλησαν πλήρως οι δασμοί του κοινού δασμολογίου για ορισμένα προϊόντα που προορίζονται για την κατασκευή, συντήρηση και επισκευή αεροσκαφών. Ωστόσο, οι εισαγωγικοί δασμοί για τα προϊόντα αυτά αναστέλλονται μόνο όταν τα τελευταία υπόκεινται σε έλεγχο τελικής χρήσης σύμφωνα με τις διατάξεις του κανονισμού (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως του Κοινοτικού Τελωνειακού Κώδικα [3](εφεξής καλούμενος "Τελωνειακός Κώδικας") και του κανονισμού αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του Κοινοτικού Τελωνειακού Κώδικα [4], δηλ. όταν χρησιμοποιούνται αποκλειστικά για αεροσκάφη της πολιτικής αεροπορίας.

[2] ΕΕ L 320, 31.12.1995, σ. 1.

[3] ΕΕ L 302, 19.10.1992, σ. 1. Ο κανονισμός όπως τροποποιήθηκε τελευταία με τον κανονισμό (ΕΚ) αριθ. 2700/2000 (ΕΕ L 311, 12.12.2000, σ. 17).

[4] ΕΕ L 253, 11.10.1993, σ. 1. Ο κανονισμός όπως τροποποιήθηκε τελευταία με τον κανονισμό (ΕΚ) αριθ. 993/2001 (ΕΕ L 141, 28.5.2001, σ.1).

(2) Παρόμοιες αναστολές δασμών, σε συνδυασμό με τις ίδιες διατάξεις του Τελωνειακού Κώδικα όσον αφορά την τελική χρήση, θεσπίστηκαν στο Τμήμα ΙΙ, στοιχείο Β, των Προκαταρκτικών Διατάξεων της Συνδυασμένης Ονοματολογίας, στο πλαίσιο της συμφωνίας GATT για τα αεροσκάφη. Η τελική χρήση των εν λόγω προϊόντων ήταν η κατασκευή, επισκευή, συντήρηση, ανακατασκευή, τροποποίηση ή μετατροπή όχι μόνο των αεροσκαφών της πολιτικής αεροπορίας αλλά και των συσκευών εδάφους που προορίζονται για εκπαίδευση στην πτήση για μη στρατιωτικές χρήσεις.

(3) Έχοντας υπόψη τα ανωτέρω, κρίνεται σκόπιμη η τροποποίηση του κανονισμού (EΚ) αριθ. 3050/95, προκειμένου να εναρμονιστεί η περί τελικής χρήσεως διάταξη με τις διατάξεις της Συνδυασμένης Ονοματολογίας και να επεκταθεί η αναστολή των αυτόνομων δασμών, που θεσπίστηκε με τον κανονισμό (EΚ) αριθ. 3050/95, στις συσκευές εδάφους που προορίζονται για εκπαίδευση στην πτήση για μη στρατιωτικές χρήσεις. Η επέκταση θα οδηγήσει επίσης σε απλούστευση της διοικητικής διαχείρισης και του ελέγχου της τελικής χρήσης τόσο για τις τελωνειακές αρχές όσο και για τις επιχειρήσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (EΚ) αριθ. 3050/95, η πρώτη φράση αντικαθίσταται από το ακόλουθο κείμενο:

"Οι αυτόνομοι δασμοί του κοινού δασμολογίου για τα προϊόντα που απαριθμούνται στο παράρτημα αναστέλλονται ολοσχερώς, υπό τον όρο ότι πρόκειται για προϊόντα που προορίζονται για την κατασκευή, συντήρηση και επισκευή αεροσκαφών, το βάρος των οποίων χωρίς φορτίο υπερβαίνει τα 2.000 kg, καθώς και συσκευών εδάφους που προορίζονται για εκπαίδευση στην πτήση για μη στρατιωτικές χρήσεις."

Άρθρο 2

Ο παρών κανονισμός αρχίζει να ισχύει την έβδομη ημέρα που έπεται της ημερομηνίας δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τιτλοσ τησ ενεργειας

Πρόταση κανονισμού του Συμβουλίου για την τροποποίηση του κανονισμού (EΚ) αριθ. 3050/95 περί προσωρινής αναστολής των αυτόνομων δασμών του κοινού δασμολογίου για ορισμένα προϊόντα που προορίζονται για την κατασκευή, τη συντήρηση και την επισκευή αεροσκαφών.

2. Κονδυλιο(Α) του προϋπολογισμου

Κεφ. 12 άρθρο 120 (1210 + 1060)

3. Νομική βάση

Άρθρο 26 της Συνθήκης

4. Περιγραφη τησ ενεργειας

4.1 Γενικός στόχος

Το σχέδιο πρότασης επεκτείνει την εφαρμογή της αναστολής των αυτόνομων δασμών, που θεσπίστηκε με τον κανονισμό του Συμβουλίου (EΚ) αριθ. 3050/95, και στις συσκευές εδάφους που προορίζονται για εκπαίδευση στην πτήση και για μη στρατιωτικές χρήσεις, προκειμένου η εν λόγω αναστολή δασμών να εναρμονιστεί με τις αναστολές δασμών που είχαν θεσπιστεί στο πλαίσιο της συμφωνίας GATT για τα αεροσκάφη.

4.2 Περίοδος που καλύπτεται και ρυθμίσεις για την ανανέωσή της

Η ίδια με την περίοδο που καλύπτεται από τον κανονισμό (EΚ) αριθ. 3050/95

5. Καταταξη δαπανών/εσόδων

Δασμοί του κοινού δασμολογίου

6. Ειδοσ δαπανών/εσοδων

- Άλλα:

- Αναστολή των δασμών του κοινού δασμολογίου

7. Δημοσιονομικες επιπτωσεισ

7.1 Μέθοδος υπολογισμού του συνολικού κόστους της ενέργειας (σχέση μεταξύ επιμέρους και συνολικού κόστους)

Η απώλεια ιδίων πόρων (δασμοί του κοινού δασμολογίου) εκτιμάται με βάση την απώλεια εσόδων κατά το έτος 2000 για τις εισαγωγές των προϊόντων που υπόκεινται σε αναστολές δασμών σύμφωνα με τον κανονισμό του Συμβουλίου (EΚ) αριθ. 3050/95. Η μελλοντική απώλεια εσόδων για τα εν λόγω προϊόντα που χρησιμοποιούνται για συσκευές εδάφους προοριζόμενες για εκπαίδευση στην πτήση και για μη στρατιωτικές χρήσεις είχε εκτιμηθεί σε 3% της συνολικής απώλειας εσόδων.

Συνολική απώλεια εσόδων το 2000 για προϊόντα που προορίζονται για την κατασκευή, συντήρηση και επισκευή αεροσκαφών 2.867.000 EUR

Εκτίμηση της απώλειας για συσκευές εδάφους που προορίζονται για εκπαίδευση στην πτήση (3% του παραπάνω ποσού) 86.010 EUR

7.2 Επιμέρους κατανομή του κόστους

Απώλεια εσόδων σε EUR

>ΘΕΣΗ ΠIΝΑΚΑ>

8. Μετρα καταπολεμησης τησ απατησ

Ο έλεγχος της τελικής χρήσης των προϊόντων που καλύπτονται από τον παρόντα κανονισμό γίνεται σύμφωνα με τα άρθρα 291 έως 300 του κανονισμού της Επιτροπής (ΕΟΚ) αριθ. 2454/93 περί καθορισμού των διατάξεων εφαρμογής του Κοινοτικού Τελωνειακού Κώδικα.